Prezident koʻp qavatli uylarda aholiga yaratilgan sharoitlar bilan qiziqdi

16.06.2017
Shavkat Mirziyoyev Uchtepa tumaniga tashrifi chogʻida Vatanparvar mahallasi hududidagi «Vatanparvar inoq kommunalchi» xususiy uy-joy mulkdorlari shirkati faoliyati bilan tanishdi. 


2010-yilda tashkil etilgan ushbu shirkat tumandagi eng namunali xususiy uy-joy mulkdorlari shirkatlaridan biri. Shirkat joylashgan 38-uyning kirish yoʻlaklari zamonaviy uslubda ta’mirlangan, uyga tutash hudud obodonlashtirilgan. Koʻp qavatli uyning old qismi va yoʻlaklarga videokuzatuv oʻrnatilgan. 60 xonadonga xizmat koʻrsatuvchi shirkatda kommunal tariflar aholi uchun qulay narxlarda ishlab chiqilgan. 


Shirkatning oʻz mablagʻi hisobidan uch yil ilgari uyning tom qismi mukammal ta’mirlangan, yoʻlaklarga zamonaviy eshiklar oʻrnatilgan. Uy oldida qurilgan avtoturarjoy shu yerda yashovchi aholiga bepul xizmat koʻrsatadi. Turli attraksionlar, oʻyin qurilmalari bilan jihozlangan bolalar maydonchasi nafaqat bolalar, balki kattalarning ham bahri dilini ochadi. 


Prezidentimiz xususiy uy-joy mulkdorlari shirkati rahbari Svetlana Orlova bilan shirkat faoliyati, koʻp xonadonli turar joylarda aholining uy-joy sharoitini yaxshilash boʻyicha qilinayotgan ishlar haqida suhbatlashdi. Shirkat xodimlari va xonadon sohiblarining qoʻl mehnati bilan obod maskanga aylangan bunday shirkatlar tajribasini oʻrganish, uni boshqa tumanlarga ham keng targʻib etish zarurligi ta’kidlandi.


Ishlayman, yarataman degan odamga koʻp narsaning keragi yoʻq, dedi davlatimiz rahbari. Oddiy qoʻl mehnati, koʻpchilikning sa’y-harakati bilan oʻzi yashayotgan hududni shunday saranjom-sarishta, fayzli maskanga aylantirayotgan yurtdoshlarimiz koʻpayayotgani bizni quvontiradi.